**ΔΕΥΤΕΡΕΥΟΥΣΕΣ ΕΙΔΙΚΕΣ ΠΡΟΤΑΣΕΙΣ (** Αντλήθηκε από το sch.gr.)

**Ειδικές** λέγονται οι δευτερεύουσες προτάσεις  που

**1. εισάγονται** με τους ειδικούς συνδέσμους **ότι, πως, που** και με το μόριο **να** (αν εκφράζουν αμφιβολία). Έχουν άρνηση **δε(ν)**

**Πχ.**

* Πιστεύω ότι θα έρθει.
* Λες να το έμαθε;

2. **εξαρτώντα**ι από

**α. ρήματα:**

     - **λεκτικά**: λέω, ισχυρίζομαι, ομολογώ, κατηγορώ…

     - **δεικτικά**: δείχνω, αποδεικνύω, φανερώνω…

     - **γνωστικά**: γνωρίζω, διδάσκω, μαθαίνω…

     - **αισθητικά**: αισθάνομαι, νιώθω, ακούω, βλέπω…

     - **δοξαστικά**: νομίζω, πιστεύω, υποθέτω…

**β. περιφράσεις** με το ίδιο νόημα: έχω την άποψη, έχω τη γνώμη, είμαι βέβαιος,

**γ. απρόσωπα ρήματα και απρόσωπες εκφράσεις** με την ίδια σημασία: λέγεται, διαδίδεται, φαίνεται, είναι κρίμα, είναι γνωστό…

**δ. ουσιαστικά** που παράγονται από τα παραπάνω ρήματα: είδηση, γνώμη, πληροφορία, διάδοση, συμπέρασμα…

**ε. ουδέτερο αντωνυμίας ή επιθέτου**

**π.χ.**

* Φαίνεται **πως θα βρεθεί μια λύση**.
* Είναι κρίμα **που δε θα έρθεις**.
* Νομίζω **ότι αγόρασε μια παρόμοια μπλούζα και η μαμά**.
* Σου λέω τούτο, **ότι πρέπει να προσέχεις**.
* Κατέληξε σε ένα συμπέρασμα, **πως τελικά όλα πήγαν χαμένα**.

 3. **Χρησιμοποιούνται**:

**α) ως αντικείμενο**

- σε ρήματα που έχουν την έννοια του λέγω (ομολογώ, μαρτυρώ, ισχυρίζομαι, καυχιέμαι, ανακοινώνω)

- του νομίζω (πιστεύω, ελπίζω, υποψιάζομαι), του αισθάνομαι (ακούω, βλέπω, μυρίζομαι), του ξέρω (γνωρίζω, μαθαίνω, συμπεραίνω, πληροφορούμαι) και

- του δείχνω (φανερώνω, μαρτυρώ, προσποιούμαι)

**π.χ.**

* Ξαφνικά ένιωσα **πως χανόταν ο κόσμος.**
* Ξέρω **πως είσαι ανώτερός μου**.
* Προσποιήθηκε **πως ήταν άρρωστος**.

**β) ως υποκείμενο**

  - σε απρόσωπα ρήματα και απρόσωπες εκφράσεις (λέγεται, φαίνεται, ακούγεται, είναι βέβαιο, είναι προφανές)

**π.χ.**

* Είναι πιθανό **να μη συναντηθούμε σήμερα.**
* Είναι κρίμα **που δεν σε κάλεσαν**.

**γ) ως επεξήγηση**

        - σε ουσιαστικά με συγγενική σημασία με τα παραπάνω ρήματα (διάδοση, γνώμη, πληροφορία) και

        - σε δεικτικές και αόριστες αντωνυμίες ουδετέρου γένους (αυτό, εκείνο, ένα)

**π.χ.**

* Ένα είναι βέβαιο, **ότι θα νικήσουμε**

4. Ανάλογα με το περιεχόμενό τους **εκφέρονται** με

-          οριστική **ή**

-          οριστική που δηλώνει την τροπικότητα της δυνατότητας (δυνητική οριστική) **ή**

-          οριστική που δηλώνει την τροπικότητα του πιθανού (πιθανολογική οριστική)

**π.χ.**

* Νομίζω **ότι υπάρχει λύση**. (οριστική)
* Πίστευε **ότι θα έφτανε πρώτος.** (δυνητική οριστική)
* Υπολογίζω **ότι θα είναι τώρα ολόκληρος άντρας**. (πιθανολογική οριστική)

**Παρατηρήσεις στις ειδικές ονοματικές προτάσεις**

**Α.** Η ειδική πρόταση ως επεξήγηση χωρίζεται στο γραπτό λόγο πάντοτε με κόμμα, που αντιστοιχεί στον προφορικό με παύση.

**Β.** Μια ειδική πρόταση μπορεί πολύ σπάνια να χρησιμοποιείται και ως κατηγορούμενο: Τα παιδιά φαίνονται **ότι δεν έχουν διαβάσει το μάθημα** (= αδιάβαστα).

**Γ.**  Είδαμε πως οι ειδικές προτάσεις εισάγονται και με το σύνδεσμο να (με άρνηση μη(ν)). Τότε η ειδική πρόταση εκφράζει κάποια αμφιβολία, αν και εκφέρεται με οριστή, και ακολουθεί συνήθως ύστερα από:

α) τα ρήματα *πιστεύω, θυμάμαι, σκέφτομαι, φαίνομαι* κ.α.

β) την περίφραση *είναι πιθανό (απίθανο)*

**Δ.** Ως ειδικός σύνδεσμος χρησιμοποιείται κάποιτε *και* ο σύνδεσμος και. Σε αυτή την περίπωση το ρήμα της πρώτης πρότασης έχει τη σημασία του *αισθάνομαι* ή *νομίζω*:

- Τον άκουσα ***και*** μιλούσε για τη θάλασσα (= που μιλούσε για τη θάλασσα)

- Λες ***και*** το’ καμε επίτηδες (= νομίζεις πως το έκανε επίτηδες)

**Ε.** Μερικές φορές στον προφορικό λόγο με τα προηγούμενα ρήματα (αισθάνομαι, νομίζω) καθώς και με ρήματα που σημαίνουν λέγω παραλείπεται ο σύνδεσμος:

- **Άκουσα έρχεται** αύριο (=**ότι** έρχεται).

- **Νομίζω μένει** στο χωριό (=**ότι** μένει)

- **Είπα δεν πάω** πουθενά (= **ότι** δεν πάω)

**Ηλεκτρονική Πηγή**

<https://users.sch.gr/elnas/joomla2015/index.php/mathimata/nea-elliniki-glossa/syntaktiko-n-e-glossas/43-eidikes-onomatikes-protaseis>